Seer kuit knip Pollard se Bulle-toer kort | Netwerk24
Seer kuit knip Pollard se Bulle-toer kort
Deur Cobus Claassen 22 Mei 2019 11:06
Die Springbok-losskakel en Bulle-kaptein, Handré Pollard, is vanweë ’n kuitbesering op pad terug Suid-Afrika toe en sal nie weer op die Pretorianers se toer in Australasië in aksie wees nie.
Handré Pollard sal nie weer op die Bulle se Australasiese toer in aksie wees nie. Foto: Gallo Images
Duane Vermeulen sal die besoekers Vrydag in Canberra aanvoer wanneer hulle in die Superreeks met die Brumbies kragte meet.
Pote Human, die Bulle-breier, het boonop bevestig dat Vermeulen ná die wedstryd sal terugkeer huis toe om in nasionale belang te rus.
Dit bring mee dat die binnesenter Burger Odendaal die span in Nieu-Seeland sal lei.
Manie Libbok neem Pollard se plek in die beginspan.
“Pollie se besering is ’n groot slag, want hy is waarskynlik tans die voorste nr. 10 in die wêreld. Ek het egter baie vertroue in Manie. Hy het nog elke keer goed gevaar wanneer hy vanjaar ingespan is,” het Human gesê.
* Bulle: Warrick Gelant, Cornal Hendricks, Johnny Kotze, Burger Odendaal, Rosko Specman, Manie Libbok, André Warner, Duane Vermeulen (k), Hanro Liebenberg, Paul Schoeman, RG Snyman, Jason Jenkins, Trevor Nyakane, Schalk Brits, Lizo Gqoboka. PLAASVERVANGERS: Jaco Visagie, Simphiwe Matanzima, Wiehahn Herbst, Jannes Kirsten, Marco van Staden, Embrose Papier, JT Jackson, Divan Rossouw.